कुक की अगुवाई में इंग्लैंड टीम भारत पहुंची  
एलिस्टर कुक के नेतृत्व में इंग्लैंड क्रिकेट टीम भारत के खिलाफ पांच वनडे मैचों की श्रृंखला और एकमात्र ट्वेंटी-20 मैच खेलने के लिए हैदराबाद पहुंच गई।
एलिस्टर कुक के नेतृत्व में इंग्लैंड क्रिकेट टीम भारत के खिलाफ पांच वनडे मैचों की श्रृंखला और एकमात्र ट्वेंटी-20 मैच खेलने के लिए मंगलवार को हैदराबाद पहुंच गई।  इंग्लैंड टीम यहां राजीव गांधी अंतरराष्ट्रीय हवाई अड्डे पर उतरी और फिर शहर के एक होटल के लिए रवाना हो गई। भारत और इंग्लैंड के बीच वनडे श्रृंखला यहां 14 अक्तूबर से शुरू होगी जबकि अन्य मैच दिल्ली (17 अक्तूबर), मोहाली (20 अक्तूबर), मुंबई (23 अक्तूबर) और कोलकाता (25 अक्तूबर) में होंगे। दोनों टीमों के बीच एकमात्र ट्वेंटी-20 मैच 29 अक्तूबर को कोलकाता में होगा। इंग्लैंड को शनिवार और 11 अक्तूबर को हैदराबाद के जिमखाना मैदान में दो अभ्यास मैच भी खेलने हैं।